VIENOS KNYGOS SKAITYMO STRATEGIJOS PLANAS

Labai įdomi visų klasės mokinių vienos knygos skaitymo strategija, tik tam reikalinga sąlyga – klasėje turi būti daugiau tos knygos egzempliorių arba reikia pasirinkti ir pirkti elektroninėje erdvėje paskelbtą kūrinį bei vaikams turėti skaitymo įrankį. Žinoma, bendravimas su elektronine knyga niekada vaikui neatstos meniškai iliustruotos, gražiai išleistos popierinės knygos.

Toliau pateikiamas Gendručio Morkūno knygos „Velniškai karštos atostogos“ skaitymo planas. Siūlyčiau šią knygą skaityti IV klasėje rugsėjo, o jeigu reikia, ir spalio mėnesį.

Gendrutis Morkūnas „Velniškai karštos atostogos“

 Vienos knygos skaitymo strategijos planas

**Prieš skaitymą**

Taikoma kryptingo įsivaizdavimo, integracijos strategijų elementai.

*Mokinių aktyvinimas ir dėmesio sutelkimas*: pasiruošk atsakyti į klausimus ir atlik užduotis (susitariama, kiek tam reikės laiko):

1. Karštos atostogos – kaip jas įsivaizduoji?
2. Kokios buvo tavo atostogos? Įdomiai jas pristatyk draugams (nuotraukos, piešinys, suvaidintas etiudas, užrašytas pokalbis ar jo nuotrupa, susapnuotas sapnas, patirtas įvykis...).
3. Įsivaizduok kaimą, kuris yra tarp miškų. Raskite su draugu ar drauge, kur Lietuvoje toks kaimas galėtų būti? (Jums gali padėti žemėlapis.)
4. Įsivaizduok kaimą, kurį supa pelkė. Susiskirstykite į keturias grupes ir surinkite žinių apie vieną iš šių pelkių: Žuvinto pelkę, Čepkelių raistą, Kamanos pelkę ir Baltosios Vokės pelkę. Apibendrinkite, kas būdinga pelkei?
5. Lietuvių tautosakoje raskite ir perskaitykite sakmių apie velnius, pelkėje klaidinančius žmones.

Mokinių veikla: savarankiška individuali, poroje su draugu, grupinė.

**Knygos skaitymas**

Taikomi galimų sakinių, veikėjų stebėjimo, pasakojimo plano, sprendimo ir jo vertinimo strategijų elementai.

**Sudominimo knyga užduotis:**

Mokytojas:

Nuspėkite, apie ką bus knyga, jeigu joje yra šie sakiniai: *Šių metų birželio penkioliktąją – saulėtą dieną pirmą valandą po pietų įvažiavome į tetos kiemą. Jos sodyba yra kaime miško salelėje, apsuptoje didžiulės neįžengiamos, o jeigu jau įžengei, tai neišžengiamos pelkės.* (p. 6)

**Susipažinimas su knyga**: Gendrutis Morkūnas. Velniškai karštos atostogos. Knygos dailininkė, leidimo metai, leidykla.

 **Susitarimas, kaip skaitys knygą** (gali būti sudaromas ir grafikas). Pirminis knygos skaitymas turint tikslus (mokytojas užrašo tikslus lape ir pakabina klasės skelbimų lentoje):

a) susipažinti su knygos veikėjais,

b) pasekti svarbiausius įvykius (įvykių raidą),

b) sužinoti, kur ir kada jie vyksta,

c) suprasti temą,

d) susidaryti pirminę nuomonę apie knygą: kodėl ji patiko ar nepatiko, arba įvertinti autoriaus darbą: pavyko nustebinti ar ne.

(Galima tikslus formuluoti ir pirmuoju asmeniu: susipažinsiu ...) Kiekvienas mokinys prieš skaitydamas nusibraižo penkiakampę Pasakojimo žvaigždę, kurioje skaitymo eigoje prie kampų užrašo: veiksmo vietą, laiką, veikėjus, kas atsitiko (siužeto įvykius), kaip viskas baigėsi, centre – temą (žr. D. Buehl „Interaktyviojo mokymosi strategijos“, p. 131).

 **Gilesnis kūrinio supratimas**. Knygos skaitymo antrą kartą motyvacijos pagrindimas – trumpas mokytojo paaiškinimas: knyga nepaprasta, joje yra daug įdomių dalykų, rašytojas, vaizduodamas berniuko Pijaus atostogas, įpina fantazijos elementų ir nepaprastų, nesuprantamų dalykų. Pamėginkime juos ištirti – tapkime detektyvais. Mokytojas pasiūlo vaikams susiskirstyti į aštuonias grupes, padeda jiems apsispręsti, kaip (pavyzdžiui, arčiau vienas kito gyvenantiems vaikams bus lengviau susitikti ir dirbti kartu). Užduotys grupėms – virsti detektyvais ir atlikti šiuos tyrimus (mokytojas užduotis kiekvienai grupei užrašo ant lapelio):

1. Raskite pasakotojo Pijaus ir kaimo berniuko Lino susipažinimo sceną. Kaip Pijus susipažino su Lino seserimi Rūta? Pasekti tekste, kaip keitėsi šių berniukų, mergaitės bendravimas, kokie jų poelgiai sužavėjo ar papiktino mokinius. Kodėl? Pasirenkite ir suvaidinkite vieną Pijaus ir Lino pokalbį.
2. Raskite keistojo padaro pasirodymo sceną. Kaip jį vaizduoja dailininkė, o kaip įsivaizduojate jūs? Prisiminkite nors vieną sakmę apie velnius. Ar Vardenis panašus į juos? Sukurkite (nupieškite arba nutapykite) padaro portretą. Raskite tekste antro ir trečio vaikų ir padaro susitikimų aprašymus. Iš visų aprašymų išrašykite po vieną du sakinius, kuriais rašytojas perteikia nuostabą, o gal baimę ar kitą jausmą Vardeniui pasirodžius.
3. Išsiaiškinkite, kokį vaidmenį pasakojime atlieka senukas. Kodėl jis veda vaikus per pelkę? Įrodykite, kad jis moka bendrauti ir su vaikais, ir su keistu padaru. Kurį senuko ištartą sakinį norėtumėte nusirašyti ir įsidėmėti?
4. Artimiau susipažinkite su Pijaus teta ir tetėnu: kokie jie knygos pradžioje, kaip jie pasikeičia. Ištirkite Pijaus tetėno dingimo ir grįžimo namo istoriją.
5. Jūs jau žinote, kur vyksta pasakojimo veiksmas. Nupieškite vietovės planą. Raskite pelkės aprašymą. Ar jis atitinka jūsų žinias apie pelkes? Prisiminkite, ką apie pelkes skaitėte sakmėse? Ištirkite, kaip pelkė susijusi su keistuoju padaru, kaip ji kenkė kaimui, vaikams ir senukui, ėjusiems ieškoti pagalbos.
6. Ištirkite, koks kaimas buvo prieš keistojo padaro pasirodymą ir po jo: kaip elgėsi, tarpusavyje bendravo žmonės, kas atsitiko paukščiams, gyvuliams, augalams. Kokius kaltinimus pateiktumėte padarui?
7. Apginkite Vardenį – pateikite priežastis, kodėl jis taip blogai elgėsi. Kur galėjo Vardenis dingti – pratęskite jo istoriją nuo sakinio: *Netrukus jis dingo karščio ir miglos bangose.* (p. 114). Parašykite pasakojimo tęsinį.
8. Kaip šią G. Morkūno sukurtą istoriją galėtumėte susieti su gamtos saugojimo tema? Su rašytojo specialybe? (prisiminkite savo žinias apie pelkes, susipažinkite su rašytojo biografija). Kokia knygos pabaiga: šviesi, viltinga ar tamsi, paliekanti grėsmės nuojautą. Įrodykite.

Gali būti naudojama įvairios strategijos ir būdai: veikėjų stebėjimo strategija, įsivaizdavimas, inscenizavimas, aprašymas, piešimas, raiškusis ištraukos skaitymas, diskusija, faktų lyginimo lentelės sudarymas, ginamoji kalba, kurioje pateikiami įrodymai ir t.t.

**Kūrinio apibendrinimas** – grupių atliktų darbų pristatymas. Diskusija: **kuo šis kūrinys ypatingas** (skatinkime pasisakyti kiekvieną mokinį, ypač svarbu, kad apibūdintų savo emocijas, jausmus, kuriuos patyrė skaitydamas kūrinį: kas labiausiai sujaudino, kokius jausmus sukėlė, kas įstrigo į atmintį skaitant šią knygą. Kodėl?).

**Išvados:** a) klasės: kaip sekėsi bendradarbiauti, kokių sunkumų patyrė skaitydami, atlikdami bendras užduotis, ko išmoko, kaip pasikeitė kūrinio supratimas, ar norėtų panašiai skaityti dar kurią nors lietuvių ar užsienio rašytojo knygą.

 b) asmeniškai kiekvieno mokinio (sau): ar norėtų dirbti su draugais, ar verta skaityti ir kitas G. Morkūno knygas, geriau susipažinti su šiuo rašytoju.